
Óvodáskori proszocialitás a szülői érzelmi viszonyulás tükrében

Kulcsszavak: nemi különbségek; óvodáskori proszocialitás; szülői érzelmi viszonyulás
Az óvodáskorú gyermekek proszocialitásának vizsgálata egy kevésbé kutatott terület Magyarországon. A gyermekek proszociális viselkedését számos tényező befolyásolja, többek között a különböző környezeti tényezők vagy az egyéni képességek. Jelen kutatás célja annak feltérképezése, hogy az óvodáskori proszocialitás mennyire függ össze a szülői érzelmi viszonyulással, valamint a gyermekek proszocialitásában megfigyelhetők-e nemi különbségek. A dolgozat első vizsgálatában összesen 15 gyermek-szülő páros és a gyermekek óvónői vettek részt, a második adatgyűjtési hullámban ezt az elemszámot még 12-vel bővítettük (N = 27). Az óvodások proszocialitásának mértékét háromféle módon vizsgáltuk: megfigyeléses módszerrel játékos feladatokon keresztül (instrumentális segítés, vigasztalás), továbbá szülői és óvónői beszámolók segítségével. A vizsgálathoz a Képességek és Nehézségek Kérdőívet (SDQ) és a Child-Parent Relationship Scale (C-PRS) kérdőívet használtuk, melyek a gyermekek társas viselkedését és a szülők érzelmi viszonyulását vizsgálják. Az első adatfelvétel eredményei alapján nemi különbséget véltünk felfedezni a proszocialitásban, a fiúk javára, ennek oka a nemi azonulásban rejlhet. A gyermekek proszocialitásának mértéke és a szülők érzelmi viszonyulása között nem találtunk szignifikáns összefüggést. A minta bővülése új eredményeket hozott. Habár itt a nemi különbségekben csak a segítő feladatok különválasztásánál találtunk szignifikáns eredményt, összefüggés mutatkozott a szülői melegség és a szülő által észlelt gyermeki proszocialitás között a 27 óvodás esetében. Ennek oka lehet, hogy a szülő által észlelt meleg, bensőséges szülő-gyermek kapcsolat következtében a szülők a gyermekek proszocialitását pozitívabban értékelik.



